रायपुर. तेलीबांधा तालाब यानी रायपुर के मरीन ड्राइव में मनोरंजन के लिए छत्तीसगढ़ और अन्य राज्यों की पांच कंपनियों ने कई नए प्लान सुझाए हैं। सभी कंपनियों ने शनिवार को नगर निगम में प्रजेंटेशन दिया।
एक कंपनी ने अपने प्लान में टॉय ट्रेन रखी है तो एक कंपनी मरीन ड्राइव के प्रवेश स्थल पर बड़ा स्वागत द्वार बनाना चाहती है। लगभग सभी कंपनियों ने फ्लोटिंग रेस्टोरेंट और वाटर स्पोर्ट्स तथा बच्चों के मनोरंजन का प्रस्ताव रखा है। निगम प्रशासन ने दिनभर प्रजेंटेशन की समीक्षा के बाद बताया कि लगभग सभी ने अच्छे प्लान दिए हैं। इनमें से किसी एक को काम देने के लिए जल्द टेंडर जारी कर दिया जाएगा।
हर कंपनी यहां पीपीपी मोड पर ही काम करेगी। मरीन ड्राइव में मनोरंजन के लिए रायपुर की दो और हैदराबाद, अहमदाबाद व मुंबई की एक-एक कंपनियों ने प्लान तथा अफसरों के सामने प्रजेंटेशन भी दिया है। प्रशासन का सुझाव उस कमेटी के पास भेजे जाएंगे, जिन्हें मरीन ड्राइव को डेवलप करने की जिम्मेदारी दी गई है। प्लान देने वाली कंपनियों में निखिल इंटरप्राइजेस तेलीबांधा, ईशिका ग्रुप रायपुर, मेसर्स ईसीएचटी कांगलोमेरट अहमदाबाद, मॉडर्न मेंटिनंस प्रोडक्ट्स (इंडिया) मुंबई और फन फर्स्ट लाइजर एंड कांसेप्ट हैदराबाद शामिल हैं।
इस तरह के प्रस्ताव
तेलीबांधा तालाब के सामने मनोरंजन सुविधाएं जैसे वॉटर स्पोर्ट्स, मेडिटेशन सेंटर एंड इवेंट एरिया, जॉगिंग ट्रैक, किड्स प्ले फेसिलिटी एंड एंडवेंचर स्पोर्ट्स, पब्लिक यूटिलिटि व वॉश रूम्स और फ्लोटिंग रेस्टोरेंट व फूड जोन होगा। पांचों कंपनियों ने तालाब लगे खाली क्षेत्र को अलग-अलग उपयोग के लिए जोन में बांटा है। मेन रोड पर भव्य प्रवेश द्वार का सुझाव है। पीछे खाली जगह पर एम्यूजमेंट पार्क व फूड जोन, जलविहार कॉलोनी तरफ वाले हिस्से में सामने की तरफ फूड कोर्ट और पीछे की तरफ एंटरटेनमेंट जोन बनाने का प्लान दिया गया है। बीएसयूपी मकान की तरफ तालाब के किनारे पार्किंग और फिर वॉटर स्पोर्ट्स की व्यवस्था रहेगी। जॉगिंग और साइकिलिंग जोन भी बनाया जाएगा। एक कंपनी ने टॉय ट्रेन चलाने की सुझाव दिया है।
एंटरटेनमेंट जोन अलग
तालाब और जलविहार कॉलोनी के बीच में गार्डन है। और भी जगह खाली है। यहां पर एंटरटेनमेंट जोन में कई तरह के गेम्स होंगे। जैसे कि किड्स प्ले एरिया, डेशिंग कार, नेट क्रिकेट, बंगी जम्पिंग, शूटिंग समेत कई और गेम। नगर निगम अफसरों के मुताबिक जिस भी कंपनी को ठेका दिया जाएगा, उसे प्लान के अनुसार कम से कम दस करोड़ खर्च करने होंगे।
नगर निगम कंपनी को केवल जगह उपलब्ध कराएगी, प्लान पर खर्च और उसे मूर्तरूप देने का काम कंपनी करेगी। सभी जोन का संचालन वहीं कंपनी करेगी, जिससे उसका खर्च और कमाई निकलेगी। कंपनी को अपनी कमाई का कुछ हिस्सा नगर निगम को देना होगा।
कंपनियों ने प्रजेंटेशन दिखाया है। सभी कंपनियों के प्लान अच्छे हैं। किसे ठेका दिया जाएगा, यह कमेटी तय करेगी। यह तय होते ही जल्द से जल्द काम शुरू करा दिया जाएगा। राजेश शर्मा, ईई प्रोजेक्ट नगर निगम
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva